Volujak
Volujak je planina u graničnom području Bosne i Hercegovine i Crne Gore. Pruža se u smjeru sjeverozapad-jugoistok, a od Maglića ga odvaja potok Suha na sjeveru. Najviši vrhovi na Volujku jesu Velika Vlasulja (2.337 m), Široka točila (2.297 m), Studenac (2.296 m – najviši vrh na bosanskohercegovačkoj strani i drugi najviši u državi) i Previja (2.273 m). Na planini ima mnogo tragova glacijacije. Na visini 1.660 m nalazi se Volujačko jezero glacijalnog porijekla. Obronci planine, koji se strmo spuštaju u Sutjesku, pružaju mogućnost opstanka divljih životinja. Planina je bogata ljekovitim biljem, jagodičastim voćem, gljivama. Na južnim i zapadnim padinama, na prostranim alpskim pašnjacima, obnavljaju se porušene i grade nove stočarske kolibe, katuni, u kojima ljeti žive stočari.